SURSE Tensiuni între Carmen Dan și Liviu Dragnea din cauza desecretizării documentelor legate de mitingul din 10 august. Ministrul de Interne a amenințat cu demisia

Ministrul de Interne, Carmen Dan, și președintele PSD, Liviu Dragnea, s-au contrat dur săptămâna trecută din cauza deciziei ministerului de a desecretiza mare parte din documentele interne legate de acțiunea forțelor de ordine la mitingul din 10 august, au declarat pentru G4Media.ro surse din partid.

Mai mult, ministrul Carmen Dan a amenințat cu demisia din funcție după tensionarea relațiilor cu Liviu Dragnea, potrivit surselor citate. Demisia nu a fost însă înregistrată la cabinetul premierului Viorica Dăncilă.

UPDATE Ora 11.44: Ministrul Carmen Dan a declarat pentru G4Media.ro că ”nu am discutat niciodată cu președintele Liviu Dragnea despre acțiunea Ministerului de Interne la mitingul din 10 august și nu există tensiuni pe acest subiect. Nu mi-am depus demisia”.

Reamintim că șapte din cele opt documente referitoare la protestul din 10 august din Piaţa Victoriei au fost declasificate, inclusiv raportul referitor la intervenția forțelor de ordine pentru reprimarea manifestației, potrivit unor surse din Ministerul de Interne citate de Revista 22.

Liviu Dragnea a fost audiat, vineri 14 septembrie, la Parchetul General, Secția Militară, în dosarul violențelor comise de forțele de ordine la mitingul din 10 august. Audierea președintelui PSD a reprezentat pentru mulți o surpriză, în contextul în care acesta a declarat în repetate rânduri că nu are nicio legătură cu evenimentele. Pe de altă parte, președintele PSD a declarat că pe 10 august a avut loc o „tentativă de lovitură de stat” eșuată și că „protestele au fost finanțate din străinătate”.

Ministrul Afacerilor Interne, Carmen Dan, anunţa în septembrie 2018 că Parchetul a solicitat declasificarea raportului ce priveşte evenimentele de la protest, o comisie din Ministerul de Interne analizând cererea Parchetului General.

”Noi am expus în explicaţiile publice pe care le-am dat care sunt considerentele pentru care unele documente puse la dispoziţia Parchetului au un nivel de clasificare – nu sunt documente asupra cărora poate dispune ministrul declasificarea, însă şi această cerere a procurorului general este în analiza unei comisii din cadrul ministerului şi bineînţeles că, dacă acea comisie va dispune în sensul declasificării parţiale a unor date din raport sau din celelalte documente depuse în dosar, vom proceda în consecinţă”, a spus Carmen Dan, la finalul unei ceremonii de la Academia de Poliţie, potrivit Agerpres.

Foto: Carmen Dan și Liviu Dragnea (InquamPhotos / Octav Ganea)